༄། །དབུ་མ་ལུགས་ཀྱི་སེམས་བསྐྱེད་རང་གི་བླང་བའི་ཆོ་ག་བཞུགས་སོ།།» ༈ །ན་མོ་བུདྡྷཱ་ཡ། དབུ་མ་ལུགས་ཀྱི་སེམས་བསྐྱེད་སྔར་སློབ་དཔོན་ལ་ཐོབ་ནས་ཕྱིས་རྟེན་གྱི་སྤྱན་སྔར་རང་གི་ལེན་པར་འདོད་ན། ཐུབ་པ་ཆེན་པོའི་རྟེན་གྱི་དྲུང་དུ་ཅི་འབྱོར་པའི་མཆོད་པ་རྒྱ་ཆེན་པོ་བཤམས། རང་རྟེན་ལ་ཁ་ཕྱོགས་ནས་འདུག མདུན་དུ་སྟོན་པ་ཐུབ་པའི་དབང་པོ་ལ་སངས་རྒྱས་དང་བྱང་ཆུབ་སེམས་དཔའ་བླ་མ་དགེ་བའི་བཤེས་གཉེན་དང་བཅས་པ་བཞུགས་པར་བསམས་ལ། ཕྱག་གསུམ་ཕུལ་ལ་མཎྜལ་སེམས་བསྐྱེད་པ་ཞུ་བའི་ཡོན་དུ་ཕུལ་ནས། ཐལ་མོ་སྦྱར་ལ་ཕྱོགས་བཅུའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་ཀྱིས་བདག་ལ་དུས་གསུམ་གྱི་དེ་བཞིན་གཤེགས་པ་ཐམས་ཅད་ཀྱི་བགྲོད་པ་གཅིག་པའི་ལམ་སྐྱབས་གསུམ་སྔོན་དུ་འགྲོ་བ་ཅན་གྱི་བྱང་ཆུབ་ཀྱི་མཆོག་ཏུ་སེམས་བསྐྱེད་པ་སྩལ་དུ་གསོལ། ཞེས་ལན་གསུམ་བརྗོད་དེ་བླངས་ལ། ན་མོ་བུདྡྷཱ་ཡ། ན་མོ་དྷརྨཱ་ཡ། ན་མསྶཾ་གྷཱ་ཡ། ན་མོ་མནྟྲ་དེ་བ་ཏ་བྷྱཿ ན་མོ་གུ་རུ་བྷྱཿ ཞེས་ཕྱག་བྱས་ལ། མཆོད་རྫས་རྣམས་བསམ་གྱིས་མི་ཁྱབ་པར་བསམས་ལ། ཕུན་ཚོགས་ལྷ་རྫས་ལས་གྲུབ་ཡིད་འོང་བའི། །མཆོད་ཡོན་མེ་ཏོག་བདུག་སྤོས་མར་མེ་དྲི། །ཞལ་ཟས་རོལ་མོ་ལ་སོགས་མཆོད་ཚོགས་འདིས། །དེ་བཞིན་གཤེགས་པ་རྣམས་དང་དམ་པའི་ཆོས། །དཀོན་མཆོག་དྲི་མ་མེད་དང་སངས་རྒྱས་སྲས། །ཡོན་ཏན་རྒྱ་མཚོ་རྣམས་ལ་ལེགས་པར་མཆོད། །ཅེས་བརྗོད་ལ་རོལ་མོ་དབུལ། མེ་ཏོག་དོར། བདུག་སྤོས་དབུལ་ལོ། །དེ་ནས་ཕྱོགས་བཅུ་ན་བཞུགས་པའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་བདག་ལ་དགོངས་སུ་གསོལ། བདག་མིང་འདི་ཞེས་བགྱི་བ་དང་། ནམ་མཁའི་མཐའ་དང་མཉམ་པའི་སེམས་ཅན་ཐམས་ཅད་དུས་འདི་ནས་བཟུང་སྟེ། ཅི་སྲིད་བྱང་ཆུབ་སྙིང་པོ་ལ་མཆིས་ཀྱི་བར་དུ། རྐང་གཉིས་རྣམས་ཀྱི་མཆོག སངས་རྒྱས་ལ་སྐྱབས་སུ་མཆིའོ། །འདོད་ཆགས་དང་བྲལ་བ་རྣམས་ཀྱི་མཆོག ཆོས་ལ་སྐྱབས་སུ་མཆིའོ། །ཚོགས་རྣམས་ཀྱི་མཆོག འཕགས་པ་ཕྱིར་མི་ལྡོག་པའི་བྱང་ཆུབ་སེམས་དཔའི་དགེ་འདུན་ལ་སྐྱབས་སུ་མཆིའོ། །ཞེས་ལན་གསུམ་གྱིས་སྐྱབས་སུ་འགྲོ་བ་བྱ། དགོངས་གསོལ་དང་། བདག་དང་མཐའ་ཡས་པའི་སེམས་ཅན་ཐམས་ཅད་ཀྱི་ཚེ་ཐོག་མ་མེད་པ་ནས་འདོད་ཆགས་དང་ཞེ་སྡང་དང་གཏི་མུག་གི་དབང་གིས་ལུས་དང་ངག་དང་ཡིད་ཀྱི་སྒོ་ནས་སྡིག་པ་མི་དགེ་བའི་ལས་ཅི་བགྱིས་པ་དང་། བགྱིད་དུ་སྩལ་བ་དང་། བགྱིད་པ་ལ་རྗེས་སུ་ཡི་རང་བ། དེ་ཐམས་ཅད་སོ་སོར་བཤགས་ཤིང་སླར་ཡང་མི་བགྱིད་དོ། །ཅེས་སྡིག་པ་བཤགས་པ་དང་། སོ་སོ་སྐྱེ་བོའི་དགེ་བ་དང་། འཕགས་པ་ཉན་ཐོས་དང་། རང་སངས་རྒྱས་དང་། བྱང་ཆུབ་སེམས་དཔའ་དང་། བླ་ན་མེད་པ་ཡང་དག་པར་རྫོགས་པའི་སངས་རྒྱས་ཀྱི་དགེ་བའི་རྩ་བ་ལ་དགའ་ཞིང་རྗེས་སུ་ཡི་རངས་བར་བགྱིའོ། །ཞེས་དགེ་བ་ལ་རྗེས་སུ་ཡི་རངས་པ་དང་། གང་དག་ཕྱོགས་བཅུའི་འཇིག་རྟེན་གྱི་ཁམས་ན་བཅོམ་ལྡན་འདས་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་རིག་པ་དང་ཞབས་སུ་ལྡན་པ། བླ་ན་མེད་པ་ལྷ་དང་མི་རྣམས་ཀྱི་སྟོན་པ་སྲས་དང་བཅས་པ། ཆོས་ཀྱི་འཁོར་ལོ་བསྐོར་བར་མི་བཞེད་པ་དེ་དག་ལ་སེམས་ཅན་ཐམས་ཅད་ཀྱི་དོན་དུ་ཆོས་ཀྱི་འཁོར་ལོ་བསྐོར་བར་གསོལ་བ་འདེབས་སོ། །ཞེས་ཆོས་འཁོར་བསྐོར་བར་བསྐུལ་བ་དང་། གང་དག་ཕྱོགས་བཅུའི་འཇིག་རྟེན་གྱི་ཁམས་ན། བཅོམ་ལྡན་འདས་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་ཡོངས་སུ་མྱ་ངན་ལས་འདའ་བར་བཞེད་པ་དེ་དག་ལ་ཡོངས་སུ་མྱ་ངན་ལས་མི་འདའ་བར་གསོལ་བ་འདེབས་སོ། །ཞེས་པ་མྱ་ངན་ལས་མི་འདའ་བར་གསོལ་བ་དང་། འཇམ་དཔལ་ཇི་ལྟར་མཁྱེན་ཅིང་དཔའ་བ་དང་། །ཀུན་ཏུ་བཟང་པོ་དེ་ཡང་དེ་བཞིན་ཏེ། །དེ་དག་ཀུན་གྱི་རྗེས་སུ་བདག་སློབ་ཅིང་། །དགེ་བ་འདི་དག་ཐམས་ཅད་རབ་ཏུ་བསྔོ། །ཞེས་བསྔོ་བ་ལན་གསུམ་བྱ་སྟེ། སྦྱོར་བའོ། །དེ་ནས་ཡིད་ལ་འདི་ལྟར་བསམས་ཏེ། བདག་གི་ལུས་ལོངས་སྤྱོད་དགེ་བའི་དངོས་པོ་དུས་གསུམ་གྱིས་བསྡུས་པ་ཐམས་ཅད་ནམ་མཁའི་མཐའ་དང་མཉམ་པའི་སེམས་ཅན་ཐམས་ཅད་ལ་སྤྱི་མཐུན་དུ་ལྟོས་པ་མེད་པར་སྦྱིན་པ། བྱིན་པའི་ནོར་ལ་བདག་ཁ་མི་འཛུད་པ་ལྟར་རང་གི་ལུས་ལོངས་སྤྱོད་དགེ་བའི་རྩ་བ་རྣམས་སེམས་ཅན་ཐམས་ཅད་ལ་དབང་བར་བསྒོམ། དེ་ནས་སེམས་ཅན་རྣམས་ཀྱིས་བདག་ལ་ལུས་ཀྱི་རྡེག་བཙོག་བྱེད་དམ་ངག་གིས་མི་སྙན་པར་བརྗོད་དམ་སེམས་ཀྱི་ཆགས་སྡང་ཅི་སྐྱེད་ཀྱང་རུང་སྟེ། ཐམས་ཅད་རྫོགས་པའི་སངས་རྒྱས་ཀྱི་ས་བོན་ཐེབས་པར་བསྒོམ་མོ། །བདག་སེམས་ཅན་ཐམས་ཅད་ལ་སྤྱིར་འཁོར་བའི་ལོངས་སྤྱོད་དང་། ཇི་ལྟར་དགོས་པའི་བྲན་དང་། གང་མཁོ་བའི་གྲོགས་དང་ཇི་ཙམ་དགོས་པའི་བར་ལྷུན་གྲུབ་ཏུ་འབྱུང་བར་འདོད་པ་ཞེ་ཐག་པ་ནས་རྐང་གི་ཁོང་རུས་པའི་གཏིང་ནས་བསྒོམས་ལ། ངག་ཏུ་དགོངས་གསོལ་དང་། ཇི་ལྟར་སྔོན་གྱི་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་རིག་པ་དང་ཞབས་སུ་ལྡན་པ། བླ་ན་མེད་པ་ལྷ་དང་མི་རྣམས་ཀྱི་སྟོན་པ་དེ་དག་གིས་སེམས་ཅན་ཐམས་ཅད་ལ་ཕན་པར་བྱ་བའི་ཕྱིར་དང་། གྲོལ་བར་བྱ་བའི་ཕྱིར་དང་། མུ་གེ་མེད་པར་བྱ་བའི་ཕྱིར་དང་། བྱང་ཆུབ་ཀྱི་ཕྱོགས་ཀྱི་ཆོས་རྣམས་ཡོངས་སུ་རྫོགས་པར་བྱ་བའི་ཕྱིར་དང་། བླ་ན་མེད་པ་ཡང་དག་པར་རྫོགས་པར་འཚང་རྒྱ་བར་བྱ་བའི་ཕྱིར་སྨོན་པ་དང་འཇུག་པའི་བདག་ཉིད་ཅན་གྱི་བྱང་ཆུབ་ཀྱི་མཆོག་ཏུ་ཐུགས་བསྐྱེད་པ་དེ་བཞིན་དུ། བདག་གིས་ཀྱང་སེམས་ཅན་ཐམས་ཅད་ལ་ཕན་པར་བྱ་བའི་ཕྱིར་དང་། གྲོལ་བར་བྱ་བའི་ཕྱིར་དང་། མུ་གེ་མེད་པར་བྱ་བའི་ཕྱིར་དང་། བྱང་ཆུབ་ཀྱི་ཕྱོགས་ཀྱི་ཆོས་རྣམས་ཡོངས་སུ་རྫོགས་པར་བྱ་བའི་ཕྱིར་དང་། བླ་ན་མེད་པ་ཡང་དག་པར་རྫོགས་པར་འཚང་རྒྱ་བར་བྱ་བའི་ཕྱིར་སྨོན་པ་དང་འཇུག་པའི་བདག་ཉིད་ཅན་གྱི་བྱང་ཆུབ་ཀྱི་མཆོག་ཏུ་སེམས་བསྐྱེད་པར་བགྱིའོ། །ཞེས་ལན་གསུམ་བརྗོད། རེ་རེའི་མཚམས་སུ་བློ་སྦྱང་བསྒོམ་པ་དང་སྤེལ་བར་བྱ་སྟེ། དངོས་གཞིའོ། །དེ་ནས། དེང་དུས་བདག་ཚེ་འབྲས་བུ་ཡོད། །མི་ཡི་སྲིད་པ་ལེགས་པར་ཐོབ། །དེ་རིང་སངས་རྒྱས་རིགས་སུ་སྐྱེས། །སངས་རྒྱས་སྲས་སུ་ད་གྱུར་ཏོ། །ད་ནི་བདག་གི་ཅི་ནས་ཀྱང་། །རིགས་དང་མཐུན་པའི་ལས་བརྩམས་ཏེ། །སྐྱོན་མེད་བཙུན་པའི་རིགས་འདི་ལ། །རྙོག་པར་མི་འགྱུར་དེ་ལྟར་བྱ། །ཅེས་པ་རང་དགའ་བ་བསྒོམ། བདག་གིས་དེ་རིང་སྐྱོབ་པ་ཐམས་ཅད་ཀྱི། །སྤྱན་སྔར་འགྲོ་བ་བདེ་གཤེགས་ཉིད་དང་ནི། །བར་དུ་བདེ་ལ་མགྲོན་དུ་བོས་ཟིན་གྱིས། །ལྷ་དང་ལྷ་མིན་ལ་སོགས་དགའ་བར་གྱིས། །ཞེས་གཞན་དགའ་བ་བསྒོམ་དུ་གཞུག་པར་བྱ། དེ་ནས་མདུན་གྱི་སངས་རྒྱས་རྣམས་ཀྱིས་བསླབ་བྱ་གསུངས་པར་བསམས་ལ། བྱང་སེམས་ཀྱི་བསླབ་པར་བྱ་བ་མདོར་བསྡུས་ན། ཐེག་པ་ཆེན་པོའི་བླ་མ་ལ་གུས་པར་བྱ་བ་དང་། ནག་པོའི་ཆོས་བཞི་སྤང་བར་བྱ་བ་དང་། སེམས་ཅན་བློའི་མི་སྤང་བ་དང་གསུམ་མོ། །སྨོན་པའི་བསླབ་བྱ་བསྡུས་པ་སེམས་ཅན་ཐམས་ཅད་ཀྱི་དོན་དུ་སངས་རྒྱས་ཐོབ་པར་བྱ་སྙམ་པའི་བསམ་པ་དང་། འཇུག་པའི་བསླབ་བྱ་བསྡུས་པ། དོན་མེད་པའི་སྡིག་པ་མི་བྱེད་པ་དང་། ཅི་ནུས་ཀྱིས་དགེ་བ་སྒྲུབས་ཤིག་གསུངས་པར་བསམ། དེའི་ནག་པོའི་ཆོས་བཞི་ནི། བླ་མ་དང་མཆོད་པར་འོས་པ་བསླུ་བ་དང་། གཞན་ཆོས་དང་དགེ་བ་བྱེད་པ་ལ་འགྱོད་པ་བསྐྱེད་པ་དང་། ཐེག་ཆེན་ལ་ཞུགས་པའི་གང་ཟག་ཐམས་ཅད་ལ་སྨོད་ཅིང་ཚིག་ངན་པ་སྨྲ་བ་དང་། གཡོ་སྒྱུས་གཞན་ལ་ངན་བྱེད་པ་སྟེ་བཞི་པོ་འདི་སྤང་བར་བྱའོ། །ཞེས་གསུངས་པར་བསམས་ཏེ་བསླབ་བྱ་བརྗོད་པའོ། །དེ་ནས་གཏང་རག་གི་ཕྱིར་མཆོད་པ་གསར་པ་བཤམས་ལ། ཇི་སྙེད་སུ་དག་སོགས་བཟང་སྤྱོད་ནས་བཤད་པའི་ཡན་ལག་བདུན་པ་ཕུལ་ལ། དགེ་བ་འདི་ཡིས་སྐྱེ་བོ་ཀུན། །སོགས་དང་། བྱང་ཆུབ་སེམས་ནི་རིན་པོ་ཆེ། །མ་སྐྱེས་པ་རྣམས་སྐྱེ་འགྱུར་ཞིང་། །སྐྱེས་པ་ཉམས་པ་མེད་པ་དང་། །གོང་ནས་གོང་དུ་འཕེལ་བར་ཤོག །སེམས་ཅན་ཐམས་ཅད་བདེ་དང་ལྡན་གྱུར་ཅིག །ངན་འགྲོ་ཐམས་ཅད་རྟག་ཏུ་སྟོངས་པར་ཤོག །བྱང་ཆུབ་སེམས་དཔའ་གང་ན་སུ་བཞུགས་པ། །དེ་དག་ཀུན་གྱི་སྨོན་ལམ་འགྲུབ་གྱུར་ཅིག །ཅེས་སོགས་ཀྱིས་བསྔོ་བ་དང་། སྨོན་ལམ་ཅི་ནུས་པ་གདབ་སྟེ་རྗེས་སོ། །དེ་ལྟར་སྦྱོར་དངོས་རྗེས་གསུམ་ཚང་བས། རང་གིས་བླངས་ན་བྱང་སེམས་ཀྱི་སྡོམ་པ་ཉམས་པའང་སོར་ཆུད་ནས་སྡོམ་ལྡན་དུ་འགྱུར་བས། ཡང་ཡང་ལེན་པ་ལ་འབད་པར་བྱས་ན་རྫོགས་པའི་སངས་རྒྱས་ཀྱི་གོ་འཕང་ཐོབ་པར་འགྱུར་རོ། །མསྟུ་སརྦ་ཛ་ག་ཏཾ།། །། «